Dropbox

Το Dropbox είναι μια εφαρμογή αποθηκευτικού νέφους, δηλαδή μια υπηρεσία που επιτρέπει την αποθήκευση, τον συγχρονισμό και την κοινή χρήση αρχείων μεταξύ διαφορετικών συσκευών που ο χρήστης έχει επιλέξει να συνδέσει στον λογαριασμό του.  Η υπηρεσία προσφέρει από 2 έως 16 GB δωρεάν αποθηκευτικού χώρου ενώ είναι διαθέσιμη σε Windows, MacOS, Linux, iPhone, iPad, Android και BlackBerry. 

Ιστορία
Η εταιρία Dropbox, Inc., ιδρύθηκε το 2007 στο Σαν Φρανσίσκο από τους Drew Houston και Arash Ferdowsi, φοιτητές του MIT.  Η εφαρμογή κυκλοφόρησε για πρώτη φορά το Σεπτέμβριο του 2008 ενώ τον Οκτώβριο του 2011 έγινε διαθέσιμο στην αγορά το Dropbox for Business, μια υπηρεσία που παρέχει τόσο διοικητικό έλεγχο στο εργασιακό περιβάλλον όσο και διαθέσιμο χώρο για τη συνεργασία των εργαζομένων. Σήμερα, το Dropbox προσμετρά 200 εκατομμύρια χρήστες παγκοσμίως ενώ υπολογίζεται ότι ένα δισεκατομμύριο αρχεία αποθηκεύονται σε αυτό καθημερινά.

Πως λειτουργεί
Κάθε νέος χρήστης καλείται να εγκαταστήσει το λογισμικό του Dropbox στον υπολογιστή του έχοντας πρώτα δημιουργήσει έναν λογαριασμό στην ιστοσελίδα της υπηρεσίας. Μετά την ολοκλήρωση της εγκατάστασης, ένας ειδικός φάκελος με το όνομα Dropbox δημιουργείται στον υπολογιστή. Μέσα σε αυτόν το φάκελο ο χρήστης μπορεί να μετακινήσει αρχεία σε διαφορετικούς φακέλους, να δημιουργήσει καινούργιους, να ανοίξει και να τροποποιήσει αρχεία ενώ παράλληλα το λογισμικό παρακολούθησης του Dropbox αναπαράγει τις ενέργειες αυτές στους υπόλοιπους συνδεδεμένους υπολογιστές.  Επίσης, καθώς το Dropbox είναι διαθέσιμο τόσο για υπολογιστές όσο και για φορητές συσκευές, ο χρήστης δύναται να έχει πρόσβαση στα αρχεία του ανά πάσα στιγμή όπου και αν βρίσκεται. Παράλληλα οι ανωτέρω ενέργειες είναι εφικτό να πραγματοποιηθούν και μεταξύ των συσκευών δύο ή και περισσοτέρων χρηστών με την προϋπόθεση ότι είναι όλοι τους μέλη ενός κοινού φακέλου. Αντίγραφα των αρχείων αποθηκεύονται επίσης και στον διακομιστή της υπηρεσίας στο διαδίκτυο, ώστε σε περίπτωση βλάβης ή απώλειας της συσκευής να υπάρχει η δυνατότητα ανάκτησης των αρχείων, ενώ παρέχεται και ένα διάστημα τριάντα ημερών, στη διάρκεια του οποίου τα διαγραμμένα από τον χρήστη αρχεία ή παλαιότερες εκδοχές τροποποιημένων αρχείων μπορούν να ανακτηθούν. 

Εργαλεία για το Dropbox
Η αυξημένη αποδοχή που γνώρισε η υπηρεσία Dropbox πυροδότησε την δημιουργία πολυάριθμων εφαρμογών οι οποίες χρησιμεύουν ως εργαλεία για τη διευκόλυνση των χρηστών του Dropbox , με την προσέλκυση των οποίων προσδοκούσαν να αποκτήσουν μια θέση στην αγορά. Οι πιο δημοφιλείς σήμερα είναι οι:
DropItToMe: To Dropbox επιτρέπει την κοινοποίηση αρχείων από το χρήστη για να τα κατεβάζουν άλλα άτομα όμως το ανέβασμα αρχείων από άλλα άτομα στο λογαριασμό του χρήστη είναι αυξημένης δυσκολίας. Με το DropItToMe το ανωτέρω καθίσταται εφικτό ενώ η υπηρεσία παρέχει επίσης έναν εύκολο τρόπο για τον ίδιο το χρήστη να ανεβάζει αρχεία στο λογαριασμό του στο Dropbox.
BoxCryptor: Η υπηρεσία αυτή κρυπτογραφεί αυτόματα τα αρχεία του χρήστη προτού αυτά ανέβουν στο λογαριασμό του στο Dropbox χρησιμοποιώντας κρυπτογράφηση AES-256 bit.
Droptunes: To Dropbox δεν παρέχει δυνατότητα αναπαραγωγής των αρχείων ήχου που έχουν αποθηκευτεί στον διακομιστή της υπηρεσίας επομένως για να επιτευχθεί η αναπαραγωγή ο χρήστης καλείται να τα κατεβάσει ξανά στη συσκευή του. Το Droptunes μεταδίδει τα αρχεία ήχου στο διαδίκτυο, παρακάμπτοντας τη χρονοβόρα αυτή διαδικασία.
IFTTT: Δημιουργεί συνδέσμους μεταξύ υπηρεσιών διαδικτύου με σκοπό να απλουστεύσει και να αυτοματοποιήσει τις ενέργειες του χρήστη. Με άλλα λόγια αποθηκεύει συνταγές στις οποίες εφόσον μια ενέργεια πραγματοποιηθεί, πυροδοτείται μια αυτόματη αντίδραση. Για παράδειγμα, ο χρήστης μπορεί να ζητήσει όλα τα συνημμένα που λαμβάνει στο Gmail να αποθηκεύονται αυτόματα στο Dropbox.
Send to Dropbox: Δημιουργεί μια διεύθυνση ηλεκτρονικού ταχυδρομείου, στην οποία ότι συνημμένο αποστέλλεται αποθηκεύεται αυτόματα στο Dropbox. 

Ανταγωνισμός και αμφισβήτηση
Το Dropbox ήταν το πρώτο τελειοποιημένο προϊόν αποθηκευτικού νέφους και κατά συνέπεια συνάντησε τεράστια αποδοχή. Μέσα στα πρώτα δύο έτη λειτουργίας του προσέλκυσε 5.000.000 χρήστες ενώ από το 2010 έως σήμερα ο αριθμός των χρηστών έχει αυξηθεί κατά 4000%   . Ωστόσο, ο ανταγωνισμός δεν άργησε να ακολουθήσει: το iCloud σύντομα προσέλκυσε 300.000.000 χρήστες, βασιζόμενο στην τεράστια απήχηση των συσκευών της Apple ενώ το Google Drive που κυκλοφόρησε μόλις τον Απρίλιο του 2012 από την Google προσέλκυσε έναν μεγάλο αριθμό χρηστών λόγω της παροχής αυξημένου δωρεάν αποθηκευτικού χώρου συγκριτικά με το Dropbox. Μερίδιο της αγοράς επωμίστηκε και το OneDrive της Microsoft που απαριθμεί σήμερα 200.000.000 χρήστες.

Το Box αλλά και το Huddle συναγωνίζονται επίσης, επικαλούμενα καλύτερη ασφάλεια και αυξημένο έλεγχο, κάτι που αυξάνει προβλεπόμενα κέρδη για την επιχείρηση που το χρησιμοποιεί.  Στην Κίνα , τόσο το Baidu όσο και το Qihoo 360 προσελκύουν νέους χρήστες προσφέροντας 1 TB δωρεάν αποθηκευτικού χώρου. Η αντίστοιχη ελληνική υπηρεσία αποθηκευτικού νέφους είναι ο Pithos και προσφέρει 50 GB δωρεάν αποθηκευτικού χώρου τόσο σε φοιτητές, όσο και σε ακαδημαϊκούς και εκπαιδευτικούς αλλά και μέλη της ερευνητικής κοινότητας.  
Τη στροφή σε ανταγωνίστριες εταιρίες πυροδότησαν εν μέρει αναφορές των χρηστών για λήψη spam σε λογαριασμούς ηλεκτρονικού ταχυδρομείου που χρησιμοποιούσαν αποκλειστικά για το Dropbox, υπονοώντας την πιθανότητα διαρροής των διευθύνσεων των χρηστών. Τα συμβάντα αυτά διέγειραν αμφιβολίες στο αγοραστικό κοινό για το επίπεδο της ασφάλειας των πληροφοριών και των ευαίσθητων προσωπικών δεδομένων που αποθήκευαν στο Dropbox.

Παραπομπές

 Εξωτερικοί σύνδεσμοι 


Κατηγορία:Λογισμικό
Κατηγορία:Αποθηκευτικό νέφος
Κατηγορία:Λογισμικό που χρησιμοποιεί wxWidgets
Κατηγορία:Λογισμικό κοινοποίησης αρχείων